IRobot

iRobot je technologická firma, ktorú založili v roku 1990 americkí inžinieri Rodney Brooks, Colin Angle a Helen Greiner na univerzite Massachusetts Institute of Technology. V spolupráci s profesorom Dr. Brooksom sa rozhodli vytvoriť prvé roboty, ktoré mali slúžiť na vojenskú obranu a sondovanie vesmíru.

Spoločnosť iRobot sa za 25 rokov vypracovala na top firmu v oblasti robotiky. Roboty, ktoré vznikli pod jej logom, odhalili tajomstvá egyptských pyramíd v Gíze či skúmali oblasti zasiahnuté ropnou škvrnou v Mexickom zálive. Okrem toho dokázali, že roboty majú byť vyvíjané na to, aby pomáhali a nie škodili.

Dnes sa funkcie týchto moderných robotov najviac uplatňujú v domácnostiach, firmách i nemocniciach. K domácim produktom spoločnosti patrí niekoľko typov robotického vysávača Roomba, robotický mop Braava a ďalšie príslušenstvo.

História 

Od roku 1990 predala táto spoločnosť už 15 miliónov kusov robotov po celom svete. Poprednú pozíciu v robotickom priemysle jej zabezpečuje viac ako 500 špičkových inžinierov, odborníkov a technikov. Firma má zaregistrovaných viac ako 1000 patentov. V roku 2014 presiahol jej obrat 557 miliónov dolárov.
 Spoločnosť iRobot založili americkí výskumníci Colin Angle, Helen Greiner a Rodney Brooks v roku 1990.
 V roku 1998 získala spoločnosť kontrakt DARPA, vďaka ktorej mohla uviesť do praxe vojenského robota PackBot.
 Už o 3 roky neskôr, v roku 2001, bol PackBot pripravený preskúmať trosky World Trade Centre po teroristickom útoku na Dvojičky v USA.
 Prvý robotický vysávač Roomba bol zhotovený v roku 2002. Spolu s National Geographic Society vyvíjali v tomto roku robota, ktorý má preskúmať záhady pyramíd v Egypte.
 V roku 2010 oslávila spoločnosť 20 rokov svojej existencie.
 Po havárii jadrovej elektrárne Fukušima v roku 2011 iRobot monitoroval trosky z výbuchu.
 V rokoch 2015 a 2016 prišiel iRobot s novým typom robotického vysávača – Roomba 980 a takisto vytvoril robotický mop Braava.

Ocenenia 
2005
 Time Magazine (2005) – iRobot Scooba 385 získal titul Najúžasnejšie Inovácie.
2009
 Deloitte – v rebríčku najrýchlejšie rastúcich firiem Technology Fast 500 sa umiestnila aj spoločnosť iRobot.
2012
 Boston Business Journal – firma získala ocenenie najobdivovanejšie spoločnosti, CEO a značky.
 Red Dot – iRobot Scooba 230 sa stal víťazom v kategórii „Produktový dizajn“. 
 Excellence in Design – iRobot Roomba série 700 získal „Zlatú medajlu“. 
2013
 Edison Awards – iRobot Looj 330 sa stal nominantom súťaže.
2014
 International Houswares Association – iRobot Roomba 880 sa umiestnil na prvej priečke v kategórii „Inovácie“. 
 PC Revue – iRobot Roomba 780 sa umiestnil ako prvý v crash teste magazínu PC revue. 
 Red Dot – iRobot Roomba 880 zvíťazil v kategórii „Produktový dizajn“. 
 Red Dot – iRobot iRobot Scooba 450 získal prvé miesto v kategórii „Produktový dizajn“.
 International Houswares Association – iRobot Roomba 880 sa stal víťazom v kategórii „Inovácie“.
 iF – iRobot Roomba 880 ako víťaz v kategórii „Produktový dizajn“.
2016
 Mashable – iRobot Braava jet 240 získal cenu „Mashable Choice Award“. 
2017
 Red Dot – iRobot Roomba 980 získal prvé miesto v kategórii „Produktový dizajn“. 
 Red Dot – iRobot Braava jet 240 ako víťaz v kategórii „Produktový dizajn“.

Produkty 
Ponuka firmy je zameraná na robotické vysávače a mopy. Robotické vysávače a mopy vyčistia podlahy a koberce bez asistencie človeka. Ich malá veľkosť a okrúhly tvar sú prispôsobené na čistenie rôznych povrchov domácnosti. Dokážu sa vyhnúť všetkým prekážkam v byte a efektívne sa orientovať v priestore. Filozofiou značky iRobot je, aby boli roboty jednoduché na používanie a vysoko výkonné.

Roomba – séria 600 
Je prvým typom robotického vysávača firmy. Má trojstupňový systém vysávania, obsluhuje sa stlačením iba jedného tlačidla a vďaka svojej navigácii Roomba 600 nespadne napríklad ani zo schodov.

Roomba – séria 700 

Vďaka dvojitému AeroVac filtru a funkcii Dirt Detect 2. generácie povysáva všetky nečistoty, prach aj jemné čiastočky. Vysávanie je možné naplánovať aj na celý týždeň. Druhá generácia robotického vysávača Roomba je ešte šetrnejšia k nábytku a stenám.

Roomba – séria 800 
Sací výkon vysávača Roomba 800 je až o 50 % vyšší ako pri predchádzajúcich modeloch, a to vďaka prepracovanému výkonnému systému AeroForce. Okrem toho zabraňuje namotávaniu dlhých vlasov na hlavné kefy robota, čím sa minimalizuje jeho údržba.

Roomba – séria 900 
Najnovším modelom robotických vysávačov je Roomba 900, ktorá spája všetky predošlé funkcie do najvýkonnejšieho typu vysávača tejto série. Vďaka navigácii s vizuálnou lokalizáciou pomocou kamery povysáva celú domácnosť. Prispôsobí sa prekážkam, na znečistených kobercoch zvýši výkon až 10-násobne. Vysávanie sa dá zapnúť cez mobilnú aplikáciu.

Robotické mopy Braava 
Sú určené na čistenie ťažšie dostupných plôch kuchýň, kúpeľní či toaliet. Na výber sú v ponuke 2 robotické mopy – Braava jet, ktorá očistí menšie plochy, a Braava série 300, vhodná pre upratovanie rozmerovo väčších miestností.

Referencie

Iné projekty